Ühisettepanek: NÕUKOGU MÄÄRUS, millega muudetakse nõukogu määrust (EÜ) nr 174/2005, millega kehtestatakse piirangud sõjategevusega seotud abi osutamise suhtes Côte d’Ivoire’ile /* */





SELETUSKIRI (1) Ühise seisukoha 2004/852/ÜVJP alusel kehtestati nõukogu määrusega (EÜ) nr 174/2005 siserepressioonideks kasutatava varustuse Côte d’Ivoire’i eksportimise keeld. Ühine seisukoht 2004/852/ÜVJP on praeguseks asendatud nõukogu otsusega 2010/656/ÜVJP. Muudetud määrusega (EÜ) nr 174/2005 jõustatakse otsus 2010/656/ÜVJP Euroopa Liidu tasandil, kehtestades piirangud Côte d’Ivoire’ile sõjategevusega seotud abi osutamise suhtes. (2) On asjakohane lisada täiendav erand siserepressioonideks kasutada võidava varustuse müügi, tarnimise, üleandmise ja ekspordi keelust, et võimaldada tsiviilotstarbel kaevandamises või infrastruktuuri projektides kasutatava varustuse tarnimist pärast nõukogu otsuse 2014/.../ÜVJP vastuvõtmist. (3) Liidu välisasjade ja julgeolekupoliitika kõrge esindaja ning komisjon teevad ettepaneku jõustada kõnealused meetmed Euroopa Liidu toimimise lepingu artiklil 215 põhineva määrusega, millega muudetakse määrust (EÜ) nr 174/2005. 2014/0351 (NLE) Ühisettepanek: NÕUKOGU MÄÄRUS, millega muudetakse nõukogu määrust (EÜ) nr 174/2005, millega kehtestatakse piirangud sõjategevusega seotud abi osutamise suhtes Côte d’Ivoire’ile EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 215 lõiget 1, võttes arvesse nõukogu 29. oktoobri 2010. aasta otsust 2010/656/ÜVJP, millega uuendatakse Côte d’Ivoire’ile kehtestatud piiravaid meetmeid[1], võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) Nõukogu ühine seisukoht 2004/852/ÜVJP[2] asendati otsusega 2010/656/ÜVJP, millega uuendati Côte d’Ivoire’i suhtes kehtestatud piiravaid meetmeid, et rakendada ÜRO Julgeolekunõukogu resolutsiooni 1572 (2004) ja sellele järgnevaid ÜRO Julgeolekunõukogu resolutsioone. Nõukogu määrusega (EÜ) nr 174/2005,[3] mis võeti vastu ühise seisukoha 2004/852/ÜVJP jõustamiseks, jõustatakse nüüd otsus 2010/656/ÜVJP Euroopa Liidu tasandil, kehtestades piirangud Côte d’Ivoire’ile sõjategevusega seotud abi osutamise suhtes. (2) Tuleks lisada täiendav erand siserepressioonideks kasutada võidava varustuse müügi, tarnimise, üleandmise ja ekspordi keelust, et võimaldada vajaduse korral teatava tsiviilotstarbel kaevandamises või infrastruktuuri projektides kasutatava varustuse jaoks loa andmist pärast nõukogu otsuse 2014/.../ÜVJP vastuvõtmist. (3) Kõnealune meede kuulub Euroopa Liidu toimimise lepingu reguleerimisalasse ja seepärast on selle rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meedet ühetaoliselt. (4) Määrust (EÜ) nr 174/2005 tuleks seetõttu vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 174/2005 muudetakse järgmiselt. 1) Artikkel 1 jäetakse välja. 2) Artikkel 4a asendatakse järgmisega: Artikkel 4a 1. Erandina artiklist 3 võib eksportija päritoluliikmesriigi II lisas loetletud pädev ametiasutus, või kui eksportija ei ole liidust pärit, siis selle liikmesriigi II lisas loetletud pädev ametiasutus , kust varustust võidakse müüa, tarnida, üle anda või eksportida, lubada asjakohaseks peetavatel tingimustel I lisas loetletud mittesurmava varustuse müüki, tarnimist, üleandmist või eksporti, kui ta on teinud kindlaks, et asjaomane mittesurmav varustus on mõeldud üksnes Côte d’Ivoire’i julgeolekujõududele asjakohaseks ja proportsionaalseks tegevuseks avaliku korra tagamisel. 2. Erandina artiklist 3 võib eksportija päritoluliikmesriigi II lisas loetletud pädev ametiasutus, või kui eksportija ei ole liidust pärit, siis selle liikmesriigi II lisas loetletud pädev ametiasutus, kust varustust võidakse müüa, tarnida, üle anda või eksportida, lubada asjakohaseks peetavatel tingimustel I lisas loetletud siserepressioonideks kasutada võidava varustuse müüki, tarnimist, üleandmist või eksporti, kui kõnealune varustus on mõeldud üksnes Côte d’Ivoire’i julgeolekureformi läbiviimise toetamiseks või Côte d’Ivoire’is läbi viidava ÜRO operatsiooni ja seda toetavate Prantsusmaa relvajõudude toetuseks või neile kasutamiseks. 3. Käesolevas artiklis osutatud luba on kooskõlas määruse (EÜ) nr 428/2009 artiklis 11 sätestatud üksikasjalike eeskirjadega. Luba kehtib kogu liidus. 3) Lisatakse artikkel 4b: „Artikkel 4b 1. Erandina artiklist 3 võib eksportija päritoluliikmesriigi II lisas loetletud pädev ametiasutus, või kui eksportija ei ole liidust pärit, siis selle liikmesriigi II lisas loetletud pädev ametiasutus, kust varustust võidakse müüa, tarnida, üle anda või eksportida, lubada asjakohaseks peetavatel tingimustel I lisa punktis 4 loetletud varustuse müüki, tarnimist, üleandmist või eksporti, kui kõnealune varustus on mõeldud üksnes kasutamiseks tsiviilotstarbel kaevandamises või infrastruktuuri projektides. 2. Käesolevas artiklis osutatud luba on kooskõlas määruse (EÜ) nr 428/2009 artiklis 11 sätestatud üksikasjalike eeskirjadega. Luba kehtib kogu liidus. 3. Eksportijad esitavad pädevale asutusele kõik loataotluse hindamiseks nõutavad asjakohased andmed. 4. Pädevad asutused ei anna luba I lisa punktis 4 loetletud varustuse müügiks, tarnimiseks, üleandmiseks või ekspordiks enne, kui nad on teinud kindlaks, et kõnealune varustus on mõeldud üksnes kasutamiseks tsiviilotstarbel kaevandamises või infrastruktuuri projektides. 5. Asjaomane liikmesriik teavitab teisi liikmesriike ja komisjoni vähemalt kaks nädalat ette oma kavatsusest anda käesoleva artikli lõikes 1 nimetatud luba.” 4) I lisa pealkiri asendatakse järgmisega: „Artiklites 3, 4a ja 4b osutatud, siserepressioonideks kasutada võidava varustuse loetelu” 5) II lisa pealkiri asendatakse järgmisega: „Artiklites 4a ja 4b osutatud pädevate asutuste loetelu” Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] ELT L 285, 30.10.2010, lk 28. [2] Nõukogu ühine seisukoht 2004/852/ÜVJP, 13. detsember 2004, Côte d’Ivoire`i vastu suunatud piiravate meetmete kohta, (ELT L 368, 15.12.2004, lk 50). [3] Nõukogu määrus (EÜ) nr 174/2005, 31. jaanuar 2005, millega kehtestatakse piirangud sõjategevusega seotud abi osutamise suhtes Côte d'Ivoire'ile (ELT L 29, 2.2.2005, lk 5).